Βασίλης Τσιάρτας

Ο Βασίλης Τσιάρτας (Νάουσα, 12 Νοεμβρίου 1972) είναι Έλληνας παλαίμαχος ποδοσφαιριστής που αγωνιζοταν ως επιθετικός μέσος. Θεωρείται ως ένας από τους μεγαλύτερους Έλληνες ποδοσφαιριστές όλων των εποχών.

Καριέρα σε συλλόγους 

Ξεκίνησε την καριέρα του από τη Νάουσα και ξεχώρισε γρήγορα για την τεχνική του. Τον Δεκέμβριο του 1992 τον απέκτησε η ΑΕΚ του Ντούσαν Μπάγεβιτς.

Ο Βασίλης Τσιάρτας εξελίχθηκε σε κορυφαίο επιθετικό μέσο. Την περίοδο 1995-96 έκανε τις καλύτερες εμφανίσεις της καριέρας του, κατέκτησε το Κύπελλο με την ΑΕΚ σημειώνοντας χατ τρικ στον τελικό, ενώ παράλληλα αναδείχθηκε πρώτος σκόρερ του πρωταθλήματος.

Το καλοκαίρι του 1996 δέχθηκε την πρόταση της Σεβίλλης και αγωνίστηκε στο ισπανικό πρωτάθλημα. Έμεινε στην ομάδα για τέσσερα χρόνια και το 2000 επέστρεψε στην ΑΕΚ όπου αγωνίστηκε μέχρι το 2004 έχοντας πολύ καλή συνεργασία με τον Ντέμη Νικολαΐδη.

Η καριέρα του μετά το Euro 2004 ακολούθησε φθίνουσα πορεία. Πέρασε ένα εξάμηνο στη Γερμανία με την Κολωνία και ένα μικρό χρονικό διάστημα με τον Εθνικό Πειραιώς.

Στην A’ Εθνική είχε 195 συμμετοχές με 80 τέρματα, στους αγώνες Κυπέλλου 24 συμμετοχές με 12 τέρματα και στην Ευρώπη 49 συμμετοχές με 10 τέρματα. Συνολικά ο Βασίλης Τσιάρτας μαζί με την παρουσία του στο εξωτερικό συμμετείχε σε 434 αγώνες πρωταθλήματος σκοράροντας 148 τέρματα και αξιοσημείωτο είναι πως δεν αποβλήθηκε ποτέ στην καριέρα του.

Τον Ιούλιο 2021 ανακοινώθηκε ότι ανέλαβε την τεχνική ηγεσία της ΑΕΚ Β΄. Ύστερα από αντιδράσεις των οπαδών της ΑΕΚ ο Τσιάρτας παραιτήθηκε από την τεχνική ηγεσία.

Εθνική Ελλάδας 
Το ντεμπούτο του με την Ελλάδα πραγματοποιήθηκε στις 27 Απριλίου 1994 στον εντός έδρας φιλικό αγώνα προετοιμασίας για το Μουντιάλ 1994 εναντίον της Σαουδικής Αραβίας (5-1). Παρά το γεγονός ότι ο τότε τεχνικός της Ελλάδας Αλκέτας Παναγούλιας τον είχε καλέσει στα φιλικά προετοιμασίας, δεν τον επέλεξε τελικά στην αποστολή που ταξίδεψε στις ΗΠΑ, προτιμώντας παίκτες με μεγαλύτερη εμπειρία.

Δέκα χρόνια αργότερα γνώρισε τη μεγαλύτερη επιτυχία, συμμετέχοντας στην αποστολή της Ελλάδας για το Euro 2004 στην Πορτογαλία υπό τον Ότο Ρεχάγκελ, κατακτώντας την πρώτη θέση. Μερικούς μήνες νωρίτερα, στον τελευταίο αγώνα της προκριματικής φάσης της διοργάνωσης, ήταν ο σκόρερ του μοναδικού τέρματος της Ελλάδας επί της Βόρειας Ιρλανδίας (1-0), οδηγώντας την στη νίκη που της χάρισε και την πρόκριση για τα τελικά.

Παρότι στα γήπεδα της Πορτογαλίας δεν είχε αρκετό χρόνο συμμετοχής, στις τέσσερις συνολικά φορές που αγωνίστηκε ήταν αποτελεσματικός. Από δική του μακρινή μεταβίβαση ο Άγγελος Χαριστέας ισοφάρισε την Ισπανία στη φάση των ομίλων και ουσιαστικά έδωσε στην Ελλάδα την πρόκριση για τα προημιτελικά, παρά την ήττα από τη Ρωσία. Στον ημιτελικό απέναντι στην Τσεχία ήταν αυτός που εκτέλεσε το κόρνερ στο 105ο λεπτό της παράτασης και ο Τραϊανός Δέλλας με κεφαλιά έστειλε την Ελλάδα στον τελικό της διοργάνωσης.

Το 2005 συμμετείχε στο Κύπελλο Συνομοσπονδιών που διεξήχθη στη Γερμανία. Με την Ελλάδα αγωνίστηκε επί μία δωδεκαετία (1994-2005), έχοντας συνολικά 70 συμμετοχές και 12 τέρματα.

Μικρότερος υπήρξε διεθνής με τις εθνικές ομάδες Παίδων (1987), Νέων (1989-1990) και Ελπίδων (1991-1992).

Θέσεις για κοινωνικά ζητήματα 
Ο Βασίλης Τσιάρτας προκάλεσε αντιδράσεις στα μέσα κοινωνικής δικτύωσης, μετά την ανάρτηση σχολίου, που έκανε στον προσωπικό του λογαριασμό στο Facebook τον Οκτώβριο του 2017 στο οποίο σχόλιο κατέκρινε το νομοσχέδιο για τον επαναπροσδιορισμό φύλου από τα 15 έτη. Συνέπεια αυτής της δήλωσης ήταν να ονομαστεί, μεταξύ άλλων, ομοφοβικός και τρανσφοβικός. Αργότερα, τον ίδιο μήνα, δέχτηκε και μήνυση από το Σωματείο Υποστήριξης Διεμφυλικών. Η υπόθεση εκδικάστηκε τον Νοέμβριο του 2022 και ο Τσιάρτας καταδικάστηκε σε φυλάκιση 10 μηνών με αναστολή και πρόστιμο 5.000 ευρώ. 

Την επομένη του αρχικού σχολίου κι αφού δέχτηκε τις αντιδράσεις, έκανε κι άλλη ανάρτηση, στην οποία αναφέρει ότι «ζευγάρι είναι μόνο ένας άντρας κ μία γυναίκα, οι υπόλοιποι είναι απλά μαζί»..

Παραπομπές

Εξωτερικοί σύνδεσμοι 
 Η καριέρα του Βασίλη Τσιάρτα στο national-football-teams
 Το προφίλ του Βασίλη Τσιάρτα στο transfermarkt

Μέσοι ποδοσφαιριστές
Έλληνες ποδοσφαιριστές
Ποδοσφαιριστές Εθνικής Ελλάδος
Ποδοσφαιριστές Εθνικής Ελλάδας Κ21
Ποδοσφαιριστές Εθνικής Ελλάδας Κ19
Ποδοσφαιριστές Εθνικής Ελλάδας Κ17
Ποδοσφαιριστές Φ.Α.Σ. Νάουσας
Ποδοσφαιριστές Αθλητικής Ένωσης Κωνσταντινουπόλεως
Ποδοσφαιριστές Εθνικού Πειραιώς
Ποδοσφαιριστές ΦΚ Κολωνία
Ποδοσφαιριστές Μπούντεσλιγκα
Ποδοσφαιριστές Ευρωπαϊκού Πρωταθλήματος 2004
Ποδοσφαιριστές Γ΄ Εθνικής Ελλάδας
Ποδοσφαιριστές Φούτμπολ Λιγκ (Ελλάδα)
Ποδοσφαιριστές Σούπερ Λιγκ Ελλάδας
Ποδοσφαιριστές Πριμέρα Ντιβιζιόν
Ξένοι ποδοσφαιριστές στην Ισπανία
Ποδοσφαιριστές Κυπέλλου Συνομοσπονδιών FIFA 2005
Έλληνες ποδοσφαιριστές στο εξωτερικό
Παίκτες νικητές Ευρωπαϊκού Πρωταθλήματος Ποδοσφαίρου
Μακεδόνες
Έλληνες αντικομμουνιστές